1. ปัจจัยความเสี่ยง

ในการดำเนินธุรกิจให้บริการทางการเงิน บริษัทอาจประสบกับความเสี่ยงต่าง ๆ
ที่เป็นปัจจัยภายนอกที่ไม่สามารถควบคุมได้ เช่น
ความขัดแย้งระหว่างประเทศที่อาจส่งผลกระทบต่อราคาน้ำมันในตลาดโลก
สภาวะเศรษฐกิจของประเทศมหาอำนาจและประเทศที่เป็นตลาดหลักในการส่งออกของประเทศไทย
การระบาดของโรคทำให้เกิดการชะลอตัวในการส่งออก เป็นต้น นอกจากนี้ ปัจจัยภายใน เช่น
การกระจุกตัวของสินเชื่อ
ตลอดจนโครงสร้างทางการเงินที่ไม่สมดุลอาจก่อให้เกิดความเสี่ยงในการดำเนินธุรกิจได้

บริษัทได้ตระหนักถึงความสำคัญของการบริหารความเสี่ยง
โดยหาทางควบคุมความเสี่ยงที่เกิดขึ้นเพื่อมิให้ส่งผลกระทบต่อการดำเนินงานของบริษัท
ความเสี่ยงดังกล่าวประกอบด้วย

1. ความเสี่ยงจากความผันผวนของอัตราแลกเปลี่ยนเงินตราต่างประเทศ

เป็นความเสี่ยงที่อาจจะทำให้หนี้สกุลเงินตราต่างประเทศมีมูลค่าเพิ่มขึ้น ทั้งนี้ ณ วันที่ 31 ธันวาคม
2546 บริษัทคงเหลือหนี้เงินกู้ต่างประเทศจำนวน 2.75 ล้านเหรียญสหรัฐอเมริกา
ซึ่งจะต้องทยอยผ่อนชำระให้เสร็จสิ้นภายในเดือนมิถุนายน 2548
บริษัทได้มีการป้องกันความเสี่ยงจากความผันผวนของอัตราแลกเปลี่ยนดังกล่าวโดยการทำสัญญาซื้อเงินตราต่างประเทศล่วงหน้าไว้แล้ว

2. ความเสี่ยงจากความผันผวนของอัตราดอกเบี้ย

จากสภาวะธุรกิจ และการแข่งขันในปัจจุบัน
ทำให้อัตราดอกเบี้ยมีการเปลี่ยนแปลงไปตามสภาพคล่องและอัตราดอกเบี้ยระหว่างประเทศ
การเปลี่ยนแปลงดังกล่าวส่งผลกระทบโดยตรงต่ออัตราดอกเบี้ยจ่ายซึ่งเป็นต้นทุนหลักของกิจการ
และอัตราดอกเบี้ยรับซึ่งเป็นรายได้จากการให้สินเชื่อ

บริษัทฯ ได้ตระหนักถึงความเสี่ยงดังกล่าว บริษัทฯ จึงเน้นการปล่อยสินเชื่อโดยรักษาส่วนต่าง
(Spread) ของอัตราดอกเบี้ยไว้ และพิจารณาแนวโน้มของอัตราดอกเบี้ยในอนาคตควบคู่กันไป
อีกทั้งมีการจัดหาเงินกู้ที่มีต้นทุนต่ำเพิ่มเติม
และการเพิ่มทุนในตลาดหลักทรัพย์เพื่อนำเงินใช้ในการขยายสินเชื่อในปี 2547 ต่อไป

3. ความเสี่ยงจากคู่แข่งขัน

ในปี 2546 ธนาคารและสถาบันการเงินต่าง ๆ
หันมาให้การสนับสนุนผู้ประกอบการอุตสาหกรรมขนาดกลางและย่อม (SME.) มากขึ้น
ด้วยบริการที่หลากหลาย ทำให้เกิดการแข่งขันด้านการบริการและด้านสินเชื่อเพิ่มขึ้น

ในแง่ของบริษัท นอกจากจะมีผู้บริหารที่มีประสบการณ์ยาวนานบนธุรกิจแฟคตอริ่ง
และมีความสัมพันธ์อันดีกับลูกค้าแล้ว บริษัทยังได้มีการปรับตัว โดยจัดหาเพิ่มทุน
และหาแหล่งเงินกู้ที่มีต้นทุนต่ำเพิ่มเติม เพื่อนำมาใช้ในการขยายสินเชื่อ
มีการปรับอัตราดอกเบี้ยตามสภาวะตลาดและต้นทุนของบริษัท ให้สามารถแข่งขันกับคู่แข่งได้
และมุ่งเน้นการให้บริการ และรักษาสัมพันธภาพอันดีกับลูกค้า
พร้อมทั้งมีบริการที่หลากหลายเพื่ออำนวยความสะดวก
และจูงใจให้ลูกค้าใช้บริการจากบริษัทอย่างต่อเนื่อง

4. ความเสี่ยงทางด้านสินเชื่อ

ความเสี่ยงทางด้านสินเชื่อ คือ
ความเสี่ยงที่ลูกค้าหรือคู่สัญญาไม่สามารถปฏิบัติตามสัญญาที่ทำไว้กับบริษัทฯ บริษัทฯ
ได้มีนโยบายในการป้องกันความเสี่ยงนี้ โดยมีการกำหนดหลักเกณฑ์การให้สินเชื่ออย่างระมัดระวัง
มีการเข้มงวดในเรื่องการวิเคราะห์สินเชื่อของลูกค้า และดูแลการปล่อยสินเชื่อลูกค้าอย่างสม่ำเสมอ
มีการนำหลักการ Credit Rating และ Credit Scoring
มาใช้ประกอบการพิจารณาวิเคราะห์ลูกค้าและลูกหนี้
รวมทั้งยังอาจมีการเรียกหลักทรัพย์ค้ำประกันเพิ่มจากลูกค้าเพื่อเป็นการป้องกันความเสียหายที่อาจจะเกิดขึ้นหากลูกค้าไม่สามารถปฏิบัติตามสัญญา
มีระบบรายงานที่สามารถติดตามดูผลการชำระหนี้ เพื่อให้ทราบถึงคุณภาพของลูกหนี้
และสามารถติดตามให้มีการชำระหนี้ได้ ทั้งนี้ การให้สินเชื่อของบริษัท
จะเน้นการรับซื้อลูกหนี้ที่เป็นหน่วยงานราชการ รัฐวิสาหกิจ และเอกชนรายใหญ่เพื่อลดความเสี่ยง
ส่วนความเสี่ยงทางด้านเงินให้สินเชื่อในกรณีที่คู่สัญญาไม่ปฏิบัติตามสัญญาของหนังสือค้ำประกันทางการเงิน
ซึ่งมีค่าเท่ากับมูลค่าตามที่ระบุไว้ในสัญญา บริษัทฯ
ได้ใช้นโยบายและวิธีการพิจารณาการให้สินเชื่อประเภทนี้เช่นเดียวกับการให้สินเชื่อแฟคตอริ่ง

5. ความเสี่ยงจากการเข้ามาควบคุมของภาครัฐ

ปัจจุบัน
หน่วยงานราชการที่เกี่ยวข้องกำลังอยู่ระหว่างการร่างพระราชบัญญัติว่าด้วยการประกอบธุรกิจแฟคตอริ่ง
โดยมีวัตถุประสงค์เพื่อทำให้การดำเนินงานของผู้ประกอบธุรกิจแฟคตอริ่งมีมาตรฐานเดียวกัน
ซึ่งหากพระราชบัญญัติดังกล่าวมีผลใช้บังคับแล้ว บริษัทฯ
อาจจะต้องมีการปรับเปลี่ยนขั้นตอนการปฏิบัติงานบางส่วนให้สอดคล้องกับพระราชบัญญัติดังกล่าว
นอกจากนี้ หากตลาดหลักทรัพย์ หรือสำนักงาน กลต. มีการออกข้อกำหนดอื่นๆ
ที่เกี่ยวข้องกับธุรกิจของบริษัทฯ บริษัทฯ ก็จะต้องปฏิบัติตามข้อกำหนดดังกล่าวด้วย อย่างไรก็ตาม
การเปลี่ยนปลงดังกล่าว จะช่วยให้ความเสี่ยงในการดำเนินธุรกิจแฟคตอริ่งลดลง